雪意
作者：呂陶
朝代：宋

paragraphs: 凄風向晚來何頻，潛與嘉雪爲塗津。
重雲固結慘不動，六幕莾蕩空無塵。
信哉北帝舉冬令，肅清萬類猶時巡。
人思沾被率土濱，有若渴者欲飲醇。
儻施餘潤及芽蘖，寸草亦望繁如茵。
嘗聞洛陽縱高臥，抑有郢客歌陽春。
何如酒陣與之敵，却退寒色其威振。
天心安肯靳一灑，化力自可周羣倫。
黎明忽見已盈尺，良瑞豈止山溢銀。
預知豊年此足賀，十空九室皆斯民。